Korporativne komunikacije

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**Crosco, član INA Grupe, započeo s bušaćim radovima u Ukrajini**

* **Crosco je 21. rujna 2017. započeo s bušenjem prve bušotine u ukrajinskoj regiji Poltava**
* **Ugovor vrijedan 47 milijuna eura podrazumijeva angažman Crosca na 12 bušotina u sljedeće tri godine**
* **Crosco je prva međunarodna kompanija koja je započela s bušenjem za kompaniju UGV u sklopu podizanja proizvodnje plina u Ukrajini**

**Zagreb, 27. rujna 2017.** **– Kompanija Crosco, član INA Grupe, u ukrajinskoj regiji Poltava započela je bušenje bušotine postrojenjem EMSCO-605. Prva je to bušotina od ukupno 12 planiranih u toj regiji. Djelatnici Crosca izbušit će ih pomoću dva bušaća postrojenja temeljem ugovora dobivenih na međunarodnom natječaju i potpisanih ovoga ljeta s ukrajinskom nacionalnom kompanijom Pjsc Ukrgasvydobuvannya (UGV), najvećim proizvođačem plina u Ukrajini.**

Ugovori ukupne vrijednosti 47 milijuna eura označavaju povratak Crosca u Ukrajinu nakon gotovo 20 godina te kompaniji osiguravaju angažman u toj zemlji u sljedeće tri godine. Crosco, kao jedan od pobjednika na natječajima koje je raspisala kompanija UGV u sklopu podizanja proizvodnje plina u Ukrajini, trenutačno je prva međunarodna kompanija koja je i započela s bušenjem. Pripremivši u kratkom roku postrojenje za bušenje djelatnici Crosca još su jednom pokazali visoku razinu profesionalnosti.

Postrojenja u Ukrajini obišao je menadžment Crosca predvođen direktorom Društva g. Igorom Kruljcem, a posjet je iskorišten i za nove razgovore s najvišim predstavnicima ukrajinskog UGV-a.

Za prvu polovicu listopada 2017. planiran je i početak bušaćih radova na drugoj bušotini koji će se izvoditi pomoću Croscovog postrojenja R-67.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 495 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr